EL Επίσημη Εφημερίδα της Ευρωπαϊκής Ένωσης L 121/1

ΚΑΝΟΝΙΣΜΌΣ (ΕΕ) 2018/685 ΤΗΣ ΕΠΙΤΡΟΠΉΣ

της 3ης Μαΐου 2018

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών abamectin, μπίρας, fluopyram, fluxapyroxad, μηλεϊνικού υδραζιδίου, σκόνης σπόρων σιναπιού και tefluthrin μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες abamectin (αβαμεκτίνη) και μηλεϊνικό υδραζίδιο έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για τις ουσίες fluopyram (φθοροπυράμη), fluxapyroxad (φλουξαπυροξάδη) και tefluthrin (τεφλουθρίνη) έχουν καθοριστεί ΑΟΚ στο μέρος A του παραρτήματος III του εν λόγω κανονισμού. Για τη μπίρα και τη σκόνη σπόρων σιναπιού δεν έχουν καθοριστεί συγκεκριμένα ΑΟΚ ούτε έχουν συμπεριληφθεί οι ουσίες αυτές στο παράρτημα IV του εν λόγω κανονισμού, επομένως ισχύει η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β) του εν λόγω κανονισμού.

(2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία abamectin στις μπανάνες, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία fluopyram, υποβλήθηκε ανάλογη αίτηση για χρήση σε ανδράκλες. Όσον αφορά την ουσία fluxapyroxad, υποβλήθηκε ανάλογη αίτηση για χρήση σε «τροπικά ριζωματώδη και κονδυλώδη λαχανικά», «άλλα ριζωματώδη και κονδυλώδη λαχανικά εκτός από τα ζαχαρότευτλα», φρέσκα κρεμμύδια (ανοιξιάτικα), «ανθοκράμβες», λαχανάκια Βρυξελλών, λάχανα, «μαρούλια και σαλατικά», «σπανάκι και παρεμφερή (φύλλα)», ραδίκια witloof, «βότανα και βρώσιμα άνθη», αγκινάρες, πράσα, «αφεψήματα βοτάνων από ρίζες», «ριζώδη και ριζωματώδη μπαχαρικά» και ρίζες κιχωρίου. Όσον αφορά την ουσία tefluthrin, υποβλήθηκε ανάλογη αίτηση για χρήση σε καρότα.

(4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για χρήση της ουσίας fluxapyroxad σε εσπεριδοειδή. Ο αιτών ισχυρίζεται ότι οι εγκεκριμένες χρήσεις της εν λόγω ουσίας στις καλλιέργειες αυτές στη Βραζιλία είχαν ως αποτέλεσμα κατάλοιπα που υπερβαίνουν τα ΑΟΚ τα οποία ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω καλλιεργειών.

(5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(6) Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(7) Η Αρχή κατέληξε, στις αιτιολογημένες γνώμες της, στο συμπέρασμα ότι, όσον αφορά τη χρήση της ουσίας fluxapyroxad στα εσπεριδοειδή, τα υποβληθέντα δεδομένα δεν επαρκούσαν για να καθοριστεί νέο ΑΟΚ για ολόκληρη την ομάδα. Ωστόσο, σύμφωνα με τις υφιστάμενες κατευθυντήριες γραμμές της Ένωσης για την παρέκταση των ΑΟΚ, είναι σκόπιμο να οριστεί το ΑΟΚ για τα γκρέιπφρουτ στην τιμή του υφιστάμενου ΑΟΚ για τα πορτοκάλια. Συνεπώς, τα υφιστάμενα ΑΟΚ για τα εσπεριδοειδή θα πρέπει να διατηρηθούν στις τρέχουσες τιμές, με εξαίρεση τα γκρέιπφρουτ για τα οποία το ΑΟΚ θα πρέπει να αυξηθεί σε 0,3 mg/kg.

(8) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με τα στοιχεία που έπρεπε να υποβληθούν και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες Ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ’ όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(9) Για το μηλεϊνικό υδραζίδιο, η Αρχή υπέβαλε συμπέρασμα σχετικά με την επιστημονική εξέταση της εκτίμησης επικινδυνότητας φυτοφαρμάκων όσον αφορά την εν λόγω δραστική ουσία (3). Στο πλαίσιο αυτό, συνέστησε την αύξηση των ΑΟΚ για τις πατάτες, το σκόρδο, τα ασκαλώνια και το γάλα.

(10) Η μπίρα και η σκόνη σπόρων σιναπιού εγκρίνονται ως βασικές ουσίες με τον εκτελεστικό κανονισμό (ΕΕ) 2017/2090 της Επιτροπής (4) και τον εκτελεστικό κανονισμό (ΕΕ) 2017/2066 της Επιτροπής (5), αντίστοιχα. Οι όροι χρήσης των εν λόγω ουσιών δεν αναμένεται να έχουν ως αποτέλεσμα την παρουσία, σε τρόφιμα ή ζωοτροφές, καταλοίπων που ενδέχεται να ενέχουν κίνδυνο για την υγεία των καταναλωτών. Συνεπώς, είναι ενδεδειγμένο να περιληφθούν οι εν λόγω ουσίες στο παράρτημα IV του κανονισμού (ΕΚ) αριθ. 396/2005.

(11) Με βάση τις αιτιολογημένες γνώμες και το συμπέρασμα της Αρχής και λαμβανομένων υπόψη των συναφών με το εξεταζόμενο θέμα παραγόντων, οι ενδεικνυόμενες τροποποιήσεις των ΑΟΚ ικανοποιούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(12) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαΐου 2018. Για την Επιτροπή Ο Πρόεδρος Jean-Claude JUNCKER

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the modification of the existing maximum residue level for abamectin in bananas. (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία abamectin στις μπανάνες). EFSA Journal 2017·15(10):4987 [24 σ.].

Reasoned opinion on the modification of the existing maximum residue level for fluopyram in purslanes. (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία fluopyram στις ανδράκλες.) EFSA Journal 2017·15(9):4984 [22 σ.].

Reasoned opinion on the modification of the existing maximum residue levels for fluxapyroxad in various crops (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία fluxapyroxad σε διάφορες καλλιέργειες). EFSA Journal 2017·15(9):4975 [30 σ.].

Reasoned opinion on the modification of the existing maximum residue level for tefluthrin in carrots. (Αιτιολογημένη γνώμη σχετικά με την τροποποίηση του υφιστάμενου ανώτατου ορίου καταλοίπων για την ουσία tefluthrin στα καρότα). EFSA Journal 2017·15(10):5016 [21 σ.].

(3) Conclusion on the peer review of the pesticide risk assessment of the active substance maleic hydrazide (Συμπεράσματα σχετικά με την επιστημονική εξέταση της εκτίμησης επικινδυνότητας φυτοφαρμάκων όσον αφορά τη δραστική ουσία μηλεϊνικό υδραζίδιο). EFSA Journal 2016·14(6):4492 [22 σ.].

(4) Εκτελεστικός κανονισμός (ΕΕ) 2017/2090 της Επιτροπής, της 14ης Νοεμβρίου 2017, για την έγκριση της μπίρας ως βασικής ουσίας, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 297 της 15.11.2017, σ. 22).

(5) Εκτελεστικός κανονισμός (ΕΕ) 2017/2066 της Επιτροπής, της 13ης Νοεμβρίου 2017, για την έγκριση της σκόνης σπόρων σιναπιού ως βασικής ουσίας, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 295 της 14.11.2017, σ. 43).